இவர்கள் இந்தப் போதனைக்கு வேதத்தை ஆதாரம் காட்டாமலில்லை. ஏசாயா 53ல் இயேசு கிறிஸ்துவைப் பற்றிக் குறிப்பிடும் தீர்க்கதரிசி, “அவருடைய தழும்புகளால் நாம் குணப்பட்டோம்” என்று சொல்லுகிற வசனத்தை இவர்கள் தங்கள் போதனைக்கு ஆதாரமாகக் காட்டுகிறார்கள். இதற்கு இவர்கள் கொடுக்கும் விளக்கம், இயேசு கிறிஸ்து கல்வாரியில் தன்னைப் பலியாகக் கொடுத்ததன் மூலம் நம்மை ஒட்டு மொத்தமாகக் குணப்படுத்தியிருக்கிறார். பாவத்திலிருந்தும், வாழ்க்கைத் துன்பங்களிலிருந்தும், சகலவிதமான பிரச்சனைகளிலிருந்தும் நமக்கு ஏற்கனவே விடுதலை வாங்கித் தந்திருக்கிறார். ஆகவே, இயேசுவை விசுவாசிக்கிறவர்கள் இனி இந்த உலகத்தில் துன்பப்படுவதற்கு வழியே இல்லை. கிறிஸ்துவின் இரத்தப்பலி சகல நன்மைகளையும் பெற்றுத் தந்திருக்கிறது என்கிறார்கள் இவர்கள். இந்த வசனம் உண்மையில் அப்படியான விளக்கத்தைத் தர வில்லை. இந்த உலகத்தில் நிரந்தரமான உடல் சுகத்தையும், பணப் பொருள் நிறைவையும் இந்த வசனம் வாக்குறுதியாகத் தரவில்லை.